Thank you for visiting our blog. Kachin Review is the official blog of our website www.kachinreview.com. Our website is currently inaccessible due to technical problems. So we created this blog to keep in touch with our readers while we are repairing our website.
Saturday, July 24, 2010
Wunpawng Hpe Hpring Tsup Ai De Woi Sa Na Bandung (To The Perfect Goal)
Ndai mungkan ntsa hta masin kalawp let Ladi hte nsa sa nga ai shinggyim masha ngu mying lu ai ni yawng gaw tinang a bandung (goal) hte nga nga ai hkrai re. Nkau mi gaw bandung de nlu sa ai ni nga ai zawn, Nkau mi gaw tinang a bandung de lahkam htawt sit nga ma ai. Masha langai hkrai (personal) (sh) Wuhpung Wuhpawng hte (group) (sh) mungdan langai hku nga nna tawn da ai bandung ni nga nga ai re. Bandung tawn da ai lam gaw asak hkrung taw nga ai lachyum (life meaning) hpe shapraw ya let, Bandung tawn ai wa a manu (value) hpe mung shatsaw ya lu ai.
Grau nna gaw masha langai hta bandung mung langai sha mai nga ai re.Ga shadawn - Ma kasha langai wa gaw “ngai kaba wa yang Tsi sara wun ( doctor), Jawng Sara (lecturer), Hpung Sara (pastor) mung tai na re nga nna nmai shakut shaja taw ai. Tsun mayu ai gaw bandung hpe lahkawng/masum nmai tawn da ai re. Makam masham lam (faith) hku tsun yang gaw “Anhte Hkristian ni gaw Sumsing lamu de (sh) Ngarai di de sa ai lam sha nga ai. Lahkawng yan de sa na (sh) Ka-ang kaw ngu nmai nga taw ai. Tsun mayu ai gaw hpang jahtum du hkra sa na nga myit da ai Bandung gaw langai sha rai ra ai re.
Ndai zawn sha, dai ni anhte Wunpawng Mungdan hku nna hpring tsup ai de du hkra sa na nga nna shakut taw ai Bandung gaw langai sha rai ra ai hte grau kaja ai wa hpe lata la chye ra na re. Ga shadawn – Masha langai mi gaw “ngai dai na wam ra ai (sh) sumla hkrung yu ra ai (sh) laika yu ra ai” dai zawn re bungli ni kahtap nna nga wa yang shi hta grau akyu rawng na bungli hpe lata la ra na re. Aten langai kaw sha Wam ngut yang sumla hkrung yu, ngut jang, Laika hti na ngu nmai galaw ai. Dai hku rai yang gaw, Hpa lam hta mung tang du ai lam (perfect) byin na nre ai sha n ga, galaw ngut ai ni yawng gaw ahkyu nrawng ai sha byin mat na re. Jaw ang ai (truth) hpe lata la chye ra ai.
Dai zawn sha, dai ni anhte Wunpawng Mungdan hpe hpring tsup ai de woi sa wa lu na bandung gaw -
1- Sut masa lam hku kun?
2- Hpaji masa lam hku kun?
3- Hkam kaja lam masa hku kun?
4- Karai masa lam hku kun?
5- Mung masa lam hku kun?
Dai ni anhte Wunpawng sha ni nmyit nmai ahkyak taw nga sai re. Sut masa lam (economic) hku sa ga nga yang gaw sut masa lam langai kaw sha awng padang lu na re. Hpaji masa lam (education) hku sa yang mung hpaji masa lam hta rawt jat wa let mungkan madang (international level) dep wa na re. Hkam kaja lam (health) hte Karai Masa (theological) lam ni kaw mung dai zawn sha re.
Dai hta grau ai lam langai mi nga ai, dai gaw anhte Wunpawng sha ni hpe hpring tsup ai de du hkra sa na matu gaw Mung masa (Politic) hpe ahkyak bandung tawn da ra na re. Anhte mung anhte up, anhte mung masa hta anhte nga yang Hpaji, Sut masa, hkam kaja lam, Karai masa lam hta rawt jat wa na matu gaw jin jin sha rai na re. Dai hku tsun chyai yang gaw grai loi ai zawn nga ai raitim kaja wa sha Mung masa lam bandung de du hkra sa na matu gaw grai loi ai lam n re. Anhte hpe woi awn ning shawng nga ai hpaji rawng ningbaw ni hkrai shakut yang mung nmai ai zawn Wunpawng Mungdan Shanglawt Hpyen dap (K.I.A) ni hkrai shakut taw nga yang mung aten shama sha rai na re. Tsun mayu ai lam gaw Wunpawng sha ni nan shang lawm shakut shaja ra sai re. Dai hku nrai yang gaw mungkan wa hten mat tim Myen (asuya) a lata npu kaw na anhte lawt lu na nrai nga ai. Dai majaw tinang byin mai ai kaw nna wunpawng mungdan a mung masa lam kaw shang lawm gun hpai na hpe Wunpawng sha ni nan ra ahkyak nga sai re. Mung masa lam hpe madung tawn let shakut shaja Rau jawm gun hpai sa wa saga. Wunpawng sha ni a hpring tsup ai bandung de du hkra…
Laika ka Sara Sau Lang gaw Jinghpaw Wunpawng Chyum Kawlik (KTC, Nawng Nang) hta Karai mungga hpe sharin hka ja nga ai re.
eng_Latn eng_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn